Source: https://www.konkurentsiamet.ee/public/Koondumised/Arhiiv/ko200263.htm
Timestamp: 2018-12-13 19:50:20+00:00

Document:
Koondumine - Uralita S.A / OAO Pfleiderer Tschudowo
26.09.2002.a. esitas Uralita S.A esindaja Konkurentsiametile teate, mille kohaselt Uralita S.A omandab 84,53% OAO Pfleiderer Tschudowo aktsiatest. Nimetatud tehingu tulemusena omandab Uralita S.A valitseva mõju OAO Pfleiderer Tschudowo üle KonkS § 2 lg 4 tähenduses. Lisaks omandab Uralita S.A kõik tootenimed ja kaubamärgid. Seega on tegemist koondumisega KonkS § 19 lg 1 p 2 sätestatud viisil.
Konkurentsiamet avaldas 10.10.2002.a. ülal nimetatud koondumise teate saamise kohta teate väljaandes “Ametlikud Teadaanded”. Kolmandad isikud nimetatud koondumise kohta arvamusi ja vastuväiteid ei esitanud.
KonkS § 20 punktide 2 ja 4 järgi on koondumise osaline ettevõtja, kes omandab valitseva mõju teise ettevõtja üle ja ettevõtja, kelle üle valitsev mõju omandatakse. Käesoleva koondumise puhul on koondumise osalisteks Uralita S.A ja OAO Pfleiderer Tschudowo.
Uralita S.A on Hispaania Kuningriigis registreeritud ettevõtja, kelle põhitegevusalaks on ehitusmaterjalide ja laiatarbe keemiakaupade tootmine ning turustamine. Uralita S.A-l puudub äritegevus Eestis.
OAO Pfleiderer Tschudowo on Vene Föderatsioonis registreeritud ettevõtja, kelle põhitegevusalaks on klaasvilla tootmine ja turustamine. OAO Pfleiderer Tschudowo äritegevus toimub Eestis tema tütarettevõtja Pfleiderer Baltic OÜ kaudu, kes tegeleb OAO Pfleiderer Tschudowo toodangu turustamisega eelkõige Eestis, Lätis ja Leedus.
KonkS § 21 lg 1 kohaselt kontrollitakse koondumist, kui koondumise osaliste eelnenud majandusaasta ülemaailmsed käibed kokku ületavad 500 miljonit krooni ja vähemalt kahe koondumise osalise ülemaailmne käive ületab kummalgi 100 miljonit krooni ning ettevõtja kelle üle omandatakse valitsev mõju, äritegevus toimub Eestis.
Uralita kontserni 2001.a. majandusaasta ülemaailmne käive oli üle 17,5 miljardi krooni. Pfleiderer kontserni 2001.a. majandusaasta ülemaailmne käive oli üle 30,9 miljardi krooni. OAO Pfleiderer Tschudowo äritegevus toimub Eestis tema tütarettevõtja Pfleiderer Baltic OÜ kaudu. Seega kuulub Uralita S.A ja OAO Pfleiderer Tschudowo koondumine KonkS § 21 lg 1 kohaselt kontrollimisele.
Uralita S.A ei oma äritegevust Eesti territooriumil. OAO Pfleiderer Tschudowo tütarettevõtja Pfleiderer Baltic OÜ tegeleb klaasvilla ja isolatsioonitoodete turustamise ja hulgimüügiga. OAO Pfleiderer Tschudowo toodangut turustatakse kaubamärgi URSA all. Sellest tulenevalt piiritletakse käesoleva koondumise puhul kaubaturuna isolatsioonitoodete turustamise kaubaturg.
Geograafiliselt on kaubaturg kogu Eesti territoorium, kuna konkurentsitingimused isolatsioonimaterjalide müügiks on Eesti erinevates piirkondades sarnased.
OAO Pfleiderer Tschudowo turustab oma toodangut Eestis ainult läbi Pfleiderer Baltic OÜ. Pfleiderer Baltic OÜ 2001.a. majandusaasta käive oli ligikaudu […] krooni. Uralita S.A ei tegutse Eesti isolatsioonitoodete tootmise ega turustamise kaubaturul.
Kuna Eestis puuduvad koondumise poolt mõjutatud kaubaturud, kus tegutseb vähemalt kaks koondumise osalist või nendega samasse kontserni kuuluvat ettevõtjat, siis ei mõjuta koondumine Eesti isolatsioonitoodete turustamise kaubaturgu. Koondumise tulemusena ei muutu konkurentsiolukord ega kaubaturu struktuur. Seega koondumine ei tekita ega tugevda Eesti isolatsioonitoodete turustamise kaubaturul turguvalitsevat seisundit ning KonkS § 22 lõikes 2 nimetatud asjaolusid, mis tingiksid koondumise keelamise, ei esine.
Anda luba Uralita S.A ja OAO Pfleiderer Tschudowo koondumisele.

References: § 2
 § 19
 § 20
 § 21
 § 21
 § 22